钦定古今图书集成/明伦汇编/官常典/第448卷 > 贾复
## 钦定古今图书集成/明伦汇编/官常典/第448卷 > 贾复

按《后汉书》本传，“复字君文，南阳冠军人也。少好学，习
《尚书》，事舞阴李生。李生奇之，谓门人曰：‘贾君之容貌
志气如此，而勤于学，将相之器也。王莽末，为县掾，迎
盐河东。会遇盗贼等比十馀人，皆放散其盐，复独完
以还县，县中称其信。时下江新市兵起，复亦聚众数
百人于羽山，自号将军。更始立，乃将其众归汉中王’。”
刘嘉，以为校尉。复见更始政乱，诸将放纵，乃说嘉曰：
“臣闻图尧舜之事而不能至者，汤武是也；图汤武之
事而不能至者，桓文是也；图桓文之事而不能至者，
六国是也；定六国之规，欲安守之而不能至者，亡六
国是也。今汉室中兴，大王以亲戚为藩辅，天下未定
而安守所保，所保得无不可保乎？”嘉曰：“卿言大，非吾
任也。大司马刘公在河北，必能相施，第持我书往复。”
遂辞。嘉受书，北渡河，及光武于柏人，因邓禹得召见，
光武奇之，禹亦称有将帅节，于是署复破卤将军。督
盗贼，复马羸，光武解左骖以赐之，官属以复后来而
好陵折等辈，调补鄗尉。光武曰：“贾督有折冲千里之
威，方任以职，勿得擅除。”光武至信都，以复为偏将军。
及拔邯郸，迁都护将军。从击青犊于射犬，大战至日
中，贼陈坚不却。《光武传》召复曰：“吏士皆饥，可且朝饭。”
复曰：“先破之，然后食耳。”于是被羽先登，所向皆靡，贼
乃败走。诸将咸服其勇。又北与五校战于真定，大破
之，复伤创甚。光武大惊曰：“我所以不令贾复别将者，
为其轻敌也，果然，失吾名将。闻其妇有孕；生女邪，我
子娶之；生男邪，我女嫁之。不令其忧妻子也。”复病寻
愈，追及光武于蓟，相见甚懽，大飨士卒，令复居前。击
邺贼，破之。光武即位，拜为执金吾，封冠军侯。先度河，
攻朱鲔于洛阳，与白虎公陈侨战，连破降之。建武二
年，益封穰、朝阳二县。更始郾王尹尊及诸大将在南
方未降者尚多，帝召诸将议兵事，未有言，沈吟久之，
乃以檄叩地曰：“郾最彊，宛为次，谁当击之？”复率然对
曰：“臣请击郾。”帝笑曰：“执金吾击郾，吾复何忧！大司马
当击宛。”遂遣复与骑都尉阴识、骁骑将军刘植南度
五社津击郾，连破之。月馀，尹尊降，尽定其地。引东击
更始淮阳太守暴汜，汜降，属县悉定。其秋，南击召陵、
新息，平定之。明年春，迁左将军，别击赤眉于新城、渑
池间，连破之。与帝会宜阳，降赤眉。复从征伐，未尝丧
败，数与诸将溃围解急，身被十二创。帝以复敢深入，
希令远征，而壮其勇节，常自从之，故复少方面之勋。
诸将每论功自伐，复未尝有言。帝辄曰：“贾君之功，我
自知之。”十三年，定封胶东侯，食郁秩、壮武、下密、即墨、
梃胡、观阳凡六县。复知帝欲偃千戈，修文德，不欲功
臣拥众京师，乃与高密侯邓禹并剽甲兵，敦儒学。帝
深然之，遂罢左右将军。复以列侯就第，加位特进。复
为人刚毅方直，多大节。既还私第，闱门养威重。朱祐
等荐复宜为宰相，帝方以吏事责三公，故功臣并不
用。是时，列侯唯高密、固始、胶东三侯与公卿参议国
家大事，恩遇甚厚。三十一年卒。谥曰刚侯。子忠嗣。